《湘西飞来湖》
宋代·释德洪

武林散烟鬟，一峰螺髻孤。烟云有奇态，华木秋不枯。

理公何许来，望见辄轩渠。曰此灵鹫峰，何年来飞乎。

个中有白猿，为子抵掌呼。至今呼猿涧，飞波跳碎珠。

朅来楚国南，万山争走趋。精庐开横塘，清可照眉须。

高人家武林，致此从东吴。那知湘水西，乃有飞来湖。

连荡满秋色，小艇藏菰蒲。闲来倚危槛，对立鸥烱如。

我与湘峰色，俱堪入画图。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。